Għadu magħluq għall-pubbliku l-pont tal-breakwater minkejja li kelliem għal Transport Malta kien qal liċ-ċentru tal-aħbarijiet li se jerġa’ jinfetaħ lejn l-aħħar ta’ Mejju. L-aċċess għal fuq il-pont ingħalaq f’Jannar li għadda minħabba ħsarat li żviluppaw bil-maltemp. Bosta Maltin u turisti baqgħu jieħdu mixja għal xejn sa taħt il-Forti Sant’Iermu, bil-ħsieb tagħhom li jitilgħu fuq il-pont tal-breakwater u minnhemmhekk japprezzaw angulatura oħra tal-Port il-Kbir u lil hinn minnu jisfuma fix-xejn meta jsibu l-grada magħluqa. Dan minkejja li mkien m’hemm xejn x’jindika li l-pont hu temporanjament magħluq. It-tabelli li hemm minn distanza fil-bogħod qabel ma taqbad it-triq għalih jindikaw li hu miftuħ u jagħtu wkoll il-ħinijiet meta l-pubbliku jista’ jitla’ fuqu. L-għeluq tal-pont tal-breakwater imur lura għal Jannar meta l-baħar qawwi għamel ħsara lill-passaġġ tal-injam u kien ta’ periklu għal dawk li jgħaddu minn fuqu. Fi tweġiba għal domandi taċ-ċentru tal-aħbarijiet, fit-8 ta’ Mejju kelliem għal Transport Malta kien spjega li l-aċċess għall-pont tal-breakwater għadu magħluq minħabba li reġa’ ġarrab xi ħsarat. Il-kelliem kien spjega li għalkemm il-ħsara li saret wara l-maltemp f’Jannar ġiet irranġata, il-pont reġa ġarrab ħsarat wara maltempata oħra. Żied jgħid li bħala preklawzjoni, Transport Malta żammet il-pont magħluq u ġie deċiż li l-ħsarat jissewwew meta t-temp Xitwi jbatti. Il-kelliem qal li kienu qed jiġu finalizzati l-aħħar tiswijiet u l-pont tal-breakwater se jerġa jinfetaħ għall-pubbliku lejn l-aħħar ta’ Mejju. Issa għaddew tliet ġimgħat u l-pont għadu magħluq. Il-pont li jgħaqqad il-parti ta’ taħt il-Forti Sant’ Iermu mal-breakwater, jiżen 190 tunellata, sar b’investiment ta’ €2.8 miljun u ġie inawgurat fis-sajf ta’ sentejn ilu.